- 2 aKolinto
- <
- 10
- >

10
Paulo an'khocherera utumiki bwace
1 Ndipo inepano Paulo, ndirikukumbira kwa imwe na kuderekha na ubwino bza Krixtu. Ine, omwe anango ambalewa kuti ndine “wakubzicepesa” pomwe ndiri nkhope na nkhope na imwe, tsono “wacipapu” pomwe ndiri rini pamwepo! 2 Ndirikukukumbirani kuti, ndikakhala ndiripo lekani kundingingimiza kuti ndicite mwacipapu, ninga kulimba mtima komwe ndirikukumbuka kudzacita kuna wale omwe alikukumbuka kuti timbacita malingana citalo ca unthu.*MuciGiriki mudalewa kuti: “Malingana na nyama”, napombo mudutswa lacitatu (3). 3 Pakuti, napo tina moyo wa unthu†MuciGiriki mudalewa kuti: “Munyama”., timbamenya lini nkhondo kuteweza bzakucita bza unthu. 4 Mpfuti zomwe timbamenya nazo nkhondo ni za unthu lini.‡MuciGiriki mudalewa kuti: “Munyama”. Kusiyana kwace, zina mphambvu za Mulungu kuti zipfudze bzibuluwati. 5 Timbapfudza bzakukumbuka ndipo bzakulinga bzentse bzomwe bzimbapitana na ndzeru za Mulungu, ndipo timbakunda bzakukumbuka bzentse kuti bzikhale bzakubvera Krixtu. 6 Ndipo imwe mukabzabvera kwene-kwene, ife tin'dzakhala wakukondzeka kuti tipase nyathwa mabasa yentse yakusaya kubvera.
7 Imwepo mumbawona mawonekedwe ya bzinthu yokha.§Ayai “Mumbawone bzinthu bzapadeca”. Penu wina an'tsimikiza kuti ngwa Krixtu, akhafunika kukumbukira papsa iye yekha, kuti tenepoyo ninga iye, ifembo ndife wa Krixtu. 8 Napo ine ndicibzitumbiza mwakunyanya pang'ono na utongi bomwe Mbuya adatipasa, ninibva lini manyazi na bzimwebzi, nakuti utongi bumwebo ni bwakukuthandizani, sikuti ni bwakukudzongani. 9 Nin'funa lini kuti bziwoneke ninga ndiri kufuna kukugosvani na matsamba yangu. 10 Nakuti anango ambati: “Matsamba yace ngakutsimula ndipo ngamphambvu, tsono iye akakhala nafe ni wakuwofoka ndipo mafala yace ngakunyozeka”. 11 Dziwani wanthu amwewo kuti bzomwe tidanemba bzire m'matsamba tiri lini pamwepo, ni bzibodzi-bodzi bzomwe tin'dzacita m'mabasa tikadzakhala pamwepo.
12 Timbalimba lini mtima kuti tiringanire ayai tindendemezane na anango omwe ambabzitumbiza mwa iwo okha. Pomwe iwo ambabzipima ambabzindendemeza mwa iwo okha, ambacita mwakusaya kubverana. 13 Tsono ife timbabzitumbiza lini mwakusaya malire, tsono kubzitumbiza kwathu tin'dzapfitsa malire yomwe Mulungu adatipasa, yomwe yan'fika kuna imwe kubodzi. 14 Tirikuyenda lini kutali kwene-kwene na utumbe bwathu, ninga momwe bzingadakhalira tingadasaya kufika mpaka kuna imwe, nakuti tidafika kuna imwe na Mafala Yabwino ya Krixtu. 15 Mwa njira ibodzi-bodziyo tinipitirira lini malire yathu, kubzitumbiza pa basa lomwe anango adacita. Cidikhiro cathu ni cakuti, pomwe cikhulupiriro comwe munaco cicikula-kula, kaphatidwe kathu ka basa pakati pa imwe kan'thimizirika, 16 kuti tikwanise kupalidza Mafala Yabwino kumphimpha zomwe ziri kutali na imwe, mwakusaya kubzikuza na basa lomwe lidacitidwa mumbuto ya winango. 17 Tsono: “Ule omwe an'bzitumbiza, abzitumbize mwa Mbuya”,**Jer 9.24 18 nakuti omwe an'bzitumbiza mwa iye yekha ambabvumidwa lini, koma ule omwe Mbuya an'tumbiza.

- 2 aKolinto
- <
- 10
- >

*10:2 MuciGiriki mudalewa kuti: “Malingana na nyama”, napombo mudutswa lacitatu (3).

†10:3 MuciGiriki mudalewa kuti: “Munyama”.

‡10:4 MuciGiriki mudalewa kuti: “Munyama”.

§10:7 Ayai “Mumbawone bzinthu bzapadeca”.

**10:17 Jer 9.24

© 1897, 2010, 2019 WBT